钦定古今图书集成/理学汇编/文学典/第199卷 > 《跋织锦回文图后》前人
## 钦定古今图书集成/理学汇编/文学典/第199卷 > 《跋织锦回文图后》前人

苏蕙《织锦回文》诗，所传旧矣，故少常沈公复传其画，
由是若兰之才益著。然其诗回旋书之，读者惟晓外
绕七言，至其中方则漫弗可考矣。若沈公之博，亦谓
“辞句脱略，读不成文。”殊不知此诗织成，本五色相宣，
因以别三、四、五、七言之异。后人流传，不复施采，故迷
其句读，非辞句之脱略也。政和初，予在洛阳，于居士
“王晋玉许，得唐程士南效此诗”，并申𫍯之释，而后晓
然。是诗之初不舛脱，盖沈公未尝见此本耳。然申𫍯
所释，但依士南之设色，其七言数火，其色反黄；四言
数金，其色反绿；于五行为弗类，意苏氏《诗图》之色为
不尔。今因冠诗于画，遂别而正之。三、四、五、七言之诗，
名随其行而为之色，观者见其色，则诗之言数可知
已。至于士南之文，既有释者，赋采自从其旧，而并录
于卷首云。国初钱镇州惟治尝有“《宝子》垂绶连环”之
诗，亦锦文之遗范，而世罕传。故聊附卷左，以资书隽
言鲭之馀味焉。七年九月二十七日，会稽黄某长睿
父于山阳衮华堂书。